
Zagreb, 31.8.2021. 


Preporuke za sprječavanje zaraze bolešću COVID-19 u ugostiteljskim objektima u zatvorenom 
prostoru s terasama i bez njih te u ugostiteljskim objektima u smještajnim kapacitetima 


Radi sprječavanja širenja infekcije tijekom boravka u ugostiteljskim objektima u zatvorenom prostoru 
s terasama i bez njih te u ugostiteljskim objektima u smještajnim kapacitetima potrebno je osigurati 
fizički razmak među posjetiteljima te između posjetitelja i zaposlenika. 


Ograničenje ukupnog broja posjetitelja. Broj posjetitelja je ograničen tako da za svakog gosta bude 
omogućeno 4 m“ prostora. Obavijest o maksimalnom broju posjetitelja unutar zatvorenog dijela 
prostora mora biti jasno istaknuta na ulazu u objekt. Također, na ulazu treba biti jasno istaknuta 
obavijest o obvezi održavanja razmaka od minimalno 1,5 metra između posjetitelja te između 
posjetitelja i osoblja. Stolovi trebaju biti raspoređeni tako da se održi fizički razmak među različitim 
skupinama gostiju od 1,5 metara. Za stolovima mogu sjediti organizirane skupine gostiju pri čemu 
među pojedinim skupinama gostiju u objektu razmak mora biti najmanje 1,5 metara. 


Zaštita zdravlja posjetitelja i osoblja. Odnosi se na zaposlenike i posjetitelje. Svima treba stalno biti 
na raspolaganju dezinfekcijsko sredstvo kojim će periodički dezinficirati ruke svakako prije usluživanja 
gostiju. Treba poticati bezkontaktno plaćanje bankovnim karticama. Nakon odlaska svake skupine 
gostiju potrebno je prebrisati dezinficijensom stol, odnosno ukloniti stolnjake. 

Zabranjuje se usluživanje grickalica u zdjelicama po stolovima, na stolovima se ne ostavljaju posudice 
za sol/papar/ulje/ocat/druge začine već se donose nove, prethodno oprane ili dezinficirane posudice 
za svaku skupinu novih gostiju. 

Moguće je usluživanje isključivo gostiju za stolovima sa sjedećim mjestima. Stajaća mjesta u 
zatvorenim dijelovima ugostiteljskih objekata nisu dopuštena. 


Dnevno mjerenje tjelesne temperature zaposlenika. Osoblje treba u jutarnjim satima a prije dolaska 
na posao izmjeriti tjelesnu temperaturu. Ako je tjelesna temperatura viša od 37,2 “C, ako se osoba 
osjeća bolesno ili ima bilo koje znakove bolesti (odnosi se na sve simptome i znakove bolesti, ne samo 
na bolesti dišnih puteva), treba se javiti nadređenom i ne dolaziti na posao dok se telefonski ne javi 
liječniku obiteljske medicine. 


Maske za lice. Obvezno je nošenje maski za lice za zaposlenike. U zatvorenim prostorima obvezno je 
nošenje maski za lice za za goste pri dolasku i odlasku iz prostora te pri odlasku na toalet, tj. sve dok 
ne sjede za svojim stolovima. Osim medicinskih maski mogu se koristiti i platnene maske za lice koje 
se peru na minimalno 60*C i ponovno koriste. Maske je potrebno redovito mijenjati, po potrebi 
tijekom jedne radne smjene. 


Čišćenje i dezinfekcija prostora. Na ulazu u objekt treba posjetiteljima biti osiguran dispenzer s 
dezinfekcijskim sredstvom za ruke i jasno istaknuta obavijest o obvezi dezinfekcije ruku pri ulasku. 

Kvake i rukohvate na vratima, površine rukohvata i rubove vrata na hladnjacima kao i ostale površine 
za koje se uoči da ih kupci često dodiruju trebaju se kontinuirano prebrisavati dezinficijensom na bazi 
alkohola ili nekim drugim sredstvom s deklariranim virucidnim djelovanjem prema uputama 
proizvođača. 


Prozračivanje. Redovito prozračivati sve prostore. Prozori se trebaju držati otvorenima dok su 
vremenski uvjeti za to povoljni a u hladnijem periodu godine i na dane s lošijim vremenskim 
uvetima prostor će se prozračivati svakih 15 minuta otvaranjem prozora. 


Klimatizacijski uređaji, uređaji za grijanje i ventilaciju. Općenita preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava posebnu pozornost posvetiti praćenju stanja filtara i održavanju pravilnog 
stanja brzina zamjene zraka u zatvorenom prostoru. Treba provjeravati pravilno funkcioniranje 
opreme za ventilaciju i izmjenu zraka. Preporučuje se ventilacija povećanim postotkom vanjskog 
zraka koji cirkulira u sustav te način rada bez recirkulacije kako bi se poticale promjene zraka koje 
smanjuju koncentraciju potencijalno zaraznih čestica. 


